બીજે દિવસે, વહેલી સવારે, છ વાગે ઊઠીને વિનુએ અનિતાબેનને ફોન કર્યો. એ એકલા હતા. અમે બેઉ, ફોન સ્પીકર પર મૂકી, એમની સાથે વાત કરી શક્યા. વિનુએ સાવ ક્લીયર શબ્દોમાં પૂછ્યું, “અનિતા, તું આવવાની છે? તારે આવવું જોઈએ. તારા પોલિટિશિયન હસબન્ડથી ડરવાનું છોડ! તારા બાળકના મરણપર તો એના માટે ઢાલ બની ઊભી થા.” સામે છેડેથી રડતાં એ બોલ્યાં, “મને એ કહે છે કે નિરંજનને લઈને એમના કેટલા બધા અરમાન હતા, એ બધા પર માત્ર પાણી જ નથી ફેરવ્યું, પણ એક કાળી, આફ્રિકન છોકરી સાથે લગ્ન કરીને, નિરંજને એમને સમાજ સામે શરમાવ્યા છે અને એમનું ઉન્નત મસ્તક નીચું કર્યું છે. મને કહે છે કે હું જો ત્યાં એના અંતિમ સંસ્કાર માટે આવીશ તો એ મને છૂટાછેડા આપશે. નિરંજને ઘર છોડતા પહેલા એમને ગુસ્સામાં કહ્યું હતું, કે, મારા પતિ જે જોહુકમી મારા પર અને એના મોટાભાઈ પર ચલાવે છે તે એના પર નહીં ચાલે. નિરંજન ઘણું બોલી ગયો અને જ્યારે એણે એમ કહ્યું કે એને ન એમના (એના પિતાની) પોઝીશનની પડી છે કે ન એમના (એના પિતાના) પાવર કે પૈસાની પડી છે. એણે કાળી છોકરી સાથે લગ્ન કર્યા એમાં શું ગુનો કર્યો? અને એ, પેગી સાથે અમેરિકા જતો રહ્યો!. મારો ૨૫ વરસનો દિકરો… ઘર તો મેડિકલ કોલેજમાં એ ગયો ત્યારે જ ૧૭ વરસની ઉમરે છોડી દીધું હતું ને હવે દુનિયા પણ છોડી દીધી! વિનુ, મને ગીલ્ટી લાગે છે કે ન તો મારા બચ્ચા માટે હું એના જીવતા કઈં કરી શકી કે ન એના મરણ પછી. પણ મને કહે એની પત્ની તો છે ને ત્યાં?” વિનુએ કહ્યું, “તને ખબર નથી લાગતી પણ પેગીના અને એના ડિવોર્સ બે વરસ પહેલાં જ થયાં હતાં.” અનિતાબેન બોલ્યાં, “જેને માટે થઈને એણે પોતાના કુટુંબને છોડ્યું, એ એને છોડીને જતી રહી! મારો દિકરો.. ક્યા ગુનાની આવી સજા ભોગવી રહ્યો છે?” અનિતાબેન ડૂસકાં ભરીને રડી રહ્યાં હતાં. વિનુથી રહેવાયું નહીં અને કહી નાંખ્યું, “તારા હાથમાં છે કે તું તારા સંતાનને પ્રેમ કરે છે એટલે, એના જીવતાં જે ન કરી શકી, તે, એના મરણ પર કર. તારા હસબન્ડની આ જોહુકમી સામે બંડ પોકારીને આવ. જો તું આવવાની હોય તો અમે ફ્યુનરલની તારિખ પણ આગળ ધકેલીએ. ટિકિટ હું મોકલું છું. આમ શું રડીને બેસે છે? ભણેલી છે અને આમ અભણ સ્ત્રી જેમ જુલમ સહે એમ તારા વરની અનરીઝનેબલ વાતો સહ્યાં કરીને તું એને પ્રોત્સાહન આપે છે. ઈફ યુ લવ યોર સન, ધેન ટેઈક અ સ્ટેન્ડ અનિતા એન્ડ મેક યોર હસબન્ડ ઓલ્સો, ક્મ વીથ યુ. તારો ફાઈનલ જવાબ જાણવા, હું કાલે આ જ સમયે પાછો ફોન કરીશ. નિરંજનના ક્રિયાકર્મની શું વ્યવસ્થા કરવી છે અને તું તારા પતિ સાથે આવવાની છે કે નહીં, એ ખબર પડે.” સામે છેડેથી એક અસહાય માના અવિરત ડૂસકાં ચાલુ હતાં.